[{"text_idx": "#000000", "text": "Ma ei uskunud, et selle lugemine nii lobe ja ladus saab olema, vahel lihtsalt on selle no\u0303ukaaegse kraamiga kuidagi aeglane, punnitatud, keeruline..."}, {"text_idx": "#000001", "text": "Ja kui palju erinevaid kihte, sest seda vo\u0303ib lugeda kui armastuslugu (peategelane Saskia kohtub turismireisil kunagise kallimaga, vahelduvad meenutused tollasest ajast, aga kirg lo\u0303o\u0303mab ja leegitseb muidugi ka reisi toimumise hetkel). Minu jaoks oli see vo\u0303luv ka Itaalia reisikirjana, need detailid olid ikka u\u0308sna ajatud ja vo\u0303iks pisukeste mo\u0308o\u0308ndustega kanda u\u0308le ta\u0308nasessegi pa\u0308eva. Palju on arutlusi kunsti ja ajaloo u\u0308le, mis lisas romaanile veel kolmanda kihi."}, {"text_idx": "#000002", "text": "Ja siis muidugi aeg ja olud kui sellised, kuigi neid ma\u0308rke oleks lootnud/kartnud isegi rohkem. Eesti ja vene keeles ko\u0303nelemine (eks need tollased turismigrupid olid ju u\u0308leliidulised), kuigi loomulikult ei mainita selgeso\u0303naliselt kordagi kumbagi keelt, ent u\u0308mbernurgavihjeid ikka jagub. Grupi ja\u0308rel passimine, rahateemad, koputajad, a\u0308rahu\u0308ppajad jms."}, {"text_idx": "#000003", "text": "Romaan on julge ja provokatiivne. Peategelane on keskmisest isepa\u0308isem, julgem, selline moodsavo\u0303itu naine. Toakaaslasest Fevroniast vo\u0303iks samuti pikalt pajatada... huvitav, et selline asi u\u0308ldse tol ajal la\u0308bi la\u0308ks? Fevronia on u\u0308sna puust ja punaseks lolli ja matsliku venelase kehastus, puudutagu see arutelusid kunsti u\u0308le, mereandide so\u0308o\u0308mist, va\u0308iklast moraalitsemist vms. Saan aru, et Moskva kirjandusringkonnad ku\u0308ll vihastusid seesuguse portree u\u0308le, ent tiraaz\u030ci enam mu\u0308u\u0308gilt korjata ei o\u0303nnestunud."}, {"text_idx": "#000004", "text": "Pu\u0308ha lehm / Rodgers, Wolf"}, {"text_idx": "#000005", "text": "Oeh, keeruline kirjutada, sest eks neid teemasid oli siia raamatusse pa\u0308ris palju kogunenud ja igau\u0308hest eraldi saaks postituse teha. Ja ega need mo\u0303tted olid siin raamatus ikka need samad, mis meil ko\u0303igil peast la\u0308bi ka\u0308inud. Kuidas see ko\u0303ik o\u0308kosu\u0308steemile mo\u0303jub, kui loomakasvatust ko\u0303vasti koomale to\u0303mmata ja selle asemel hoopis po\u0303llumaad hakata koormama? Alternatiiv oleks muidugi u\u0308ldse mitte looduses kasvatada, vaid siirduda hoogsalt laborisse, nn laboriliha ku\u0308tab sealpool lompi tuliselt kirgi. Aga kirgi ku\u0308tab see muidugi po\u0303hjusega - raha. Kes kiiremini ja edukamalt finis\u030cijoone u\u0308letab, see (eeldatavasti) ka rohkem suudab taskusse ku\u0308hveldada. Samas ega alati ka saa tarbija ka\u0308itumist ette ennustada, eks ju ka putukate so\u0308o\u0308mist loodeti siinpool maakera kiiremini omaks vo\u0303etavat, aga kuidagi visalt edeneb selle alternatiivi meie toidulauale jo\u0303udmine. Edasi, toitained lihast vs. taimsest kraamist? Piltlikult o\u0308eldes lehtkapsas vo\u0303ib ju sajas grammis sisaldada u\u0308ht vo\u0303i teist toitainet, aga et tarvilik kogus ka\u0308tte saada, peaks seda tarbima ebainimlikult suures koguses. Mis muidugi viib toidulisandia\u0308rini jne, jne. Ja siis see viimaste aastate peamine argument: lehmapuuks. Vo\u0303i tegelikult peaks ta\u0308psustama, et ikka see, mis pa\u0308rast ma\u0308letsemist eestpoolt va\u0308ljub. Kuidas selle n-o\u0308 puuksuga lood on, palju seda siis atmosfa\u0308a\u0308ri paisatakse ja palju mingid muud tegevused seda tekitavad, sellest vo\u0303ib raamatust pikemalt lugeda. U\u0308ks minu jaoks uus fakt seoses metaaniga siit raamatust tuli: riisi kasvatamine tekitab seda hirmua\u0308ratavalt palju ja seega ka autorid to\u0303devad, et lihavabade esmaspa\u0308evade asemel peaks hoopis riisivabu tegema. Teemadest on ka\u0308sitletud muidugi ka rohumaa- vs. so\u0308o\u0308daplatsi veisepidamine, tapamajad ja loomulik vanadussurm (!) ja samas vaimus edasi."}, {"text_idx": "#000006", "text": "Raamatus on ohtralt viiteid erinevatele uuringutele, jo\u0303udu to\u0308o\u0308le nende la\u0308bi tudeerimiseks! Mina lihtsalt lugesin ja mingit po\u0303hjalikku uurimisto\u0308o\u0308d kaasa tegema ei hakka. Samuti to\u0303den, et see raamat on tugevalt loomaliha kaitsmise poole kaldu, seega loomulikult on autoritel oma huvid ma\u0308ngus ja ku\u0308llap siinne to\u0303de pa\u0308ris lo\u0303plik ei ole. Huvitav lugeda ja kaasa mo\u0303elda sellegipoolest."}, {"text_idx": "#000007", "text": "Lo\u0303ppude lo\u0303puks u\u0308tlen ma endiselt, et so\u0308o\u0308gu igau\u0308ks seda, mida ta heaks arvab su\u0308u\u0308a ja u\u0308ks pole parem teisest. Sa\u0308ilitagem ehk rohkem tervet talupoja tarkust, stiilis a\u0308ra raiska toitu, tarvita ko\u0303ik a\u0308ra (liha puhul pean silmas... et ei pea so\u0308o\u0308ma ainult puhast fileed, vaid so\u0308o\u0308giks on head ka muud looma-linnuosad), ja pu\u0308u\u0308a tarbida kraami, mis kasvanud kodule la\u0308hemal (ei pea massiliselt toituma sellest, mis teiseltpoolt maakera sulle koduukseni transporditakse, kuigi jah, siis pole pa\u0308ris suur hulk toidupoes leiduvast sobilik :)."}, {"text_idx": "#000008", "text": "PS. Igaks juhuks u\u0308tlen ka a\u0308ra, et igau\u0308ks vo\u0303ib siin ku\u0308ll soovi korral oma arvamust avaldada, aga raamat pole minuga saarel kaasas ja seega ma na\u0308puga ja\u0308rge ajada ja tsitaate ja fakte puistata ei kavatse. Ja u\u0308leu\u0308ldse, ma ja\u0308tkan nu\u0308u\u0308d Lilliga Itaalias ja mul pole aega."}, {"text_idx": "#000009", "text": "PPS. Teen siin ta\u0308na \"Minu...\" sarja toimetamisto\u0308o\u0308d ja avastasin u\u0308llatusega tekstis, et kuigi ma muidu u\u0308tlen, et minu lapsepo\u0303lves kasutati tapetud linnust-loomast ko\u0303ik a\u0308ra (sea puhul to\u0303esti seakisa ja karvad ja\u0308id pruukimata), siis kukeharja ja lokuteid ma ku\u0308ll ei ma\u0308leta, et oleks potti susatud..."}, {"text_idx": "#000010", "text": "Laasturaamatute, mu lemmikute, lainel ja\u0308tkan. Hiljutine Kalev Kesku\u0308la su\u0308nniaastapa\u0308ev pani mind taas \"Elu sumedusest\" haarama, mis omakorda tuletas meelde Delermi \"Va\u0308ikesed naudingud\", mis samuti korduvalt mu o\u0308o\u0308kapile jo\u0303udnud ja mille hiljuti, la\u0308bi suurte raskuste, teise ringi kraami hulgast, suutsin va\u0308lja vo\u0303luda ja endale hankida, ja mille just neil pa\u0308evil ka Eesti Pimedate Raamatukogule sisse lugesin, mo\u0303nuledes Indrek Koffi vo\u0303rratus to\u0303lkes ja mo\u0303eldes, kui va\u0308he on tegelikult o\u0303nneks vaja."}, {"text_idx": "#000011", "text": "/nu\u0308u\u0308d lugege seda viimast lauset, soovitavalt valjusti, kujutledes selle salvestamist, ja siis ei tohiks enam ku\u0308simust tekkida, miks komad on jumalikud abilised tekstis, ja ei, lahendus ei peitu lu\u0308hemates lausetes - pikad laused on lihtsalt jumalikud./"}, {"text_idx": "#000012", "text": "Igatahes mu vastavasisulisele insta-postitusele laekus vihje veel u\u0308hele ammu ilmunud laasturaamatule, mis mul ta\u0308iesti ma\u0308rkamata ja\u0308a\u0308nud - Rein Raud \"Pisiasjad, mis omavad ta\u0308htsust\". Vaadates ilmumisaastat, siis muidugi ei imesta, elu tahtis ju noil po\u0308o\u0308rastel kahetuhandendatel aastatel elamist, oi kuidas tahtis..."}, {"text_idx": "#000013", "text": "See on samuti mo\u0303ttelaasturaamat, mis teeb vaimule head. To\u0303si, alati ei o\u0308elda otse oma huvitavaid ja tarku mo\u0303tteid va\u0308lja, nii mo\u0303nigi kord on keeratud ka paar vinti peale. Aeg-ajalt ja\u0308a\u0308d mo\u0303tisklema ja loed mo\u0303ne lause uuesti, mo\u0303eldes, kas nu\u0308u\u0308d ja\u0308i autor eneseimetluse sohu vo\u0303i ikkagi su\u0308gavate mo\u0303tete labu\u0308rinti ekslema."}, {"text_idx": "#000014", "text": "Mo\u0303istan, et see napp looke vo\u0303ib tekitada lugejas kahetisi tundeid. U\u0308helt poolt vo\u0303ib nentida, et see on a\u0308a\u0308rmiselt naiivne ja u\u0308heplaaniline lugu: minajutustaja, plantaatori poeg, lihtsalt kirjeldab lakooniliselt oma su\u0308nnist alanud so\u0303prust kohaliku lihtto\u0308o\u0308lise samaealise poja Uruqiga. Ja ko\u0303ik."}, {"text_idx": "#000015", "text": "Teisalt vo\u0303tab lugu va\u0308ga lihtsalt ja selgelt kokku u\u0308he so\u0303pruse anatoomia, enneko\u0303ike klassivahega so\u0303pruse oma, kuidas see algab ja kuidas see oma va\u0308a\u0308ramatu otsa leiab; u\u0308ksikud murdepunktid eriti teravalt esile joonistunud. Eks ole seda kirjandusest piisavalt la\u0308bi ka\u0308inud, ent midagi siinses jutustuslaadis ja kaunis keeles (tlk Kerti Tergem) on ometigi sellist, et annan maksimumhinde ja julgen va\u0308ita, et nautisin lugemist. Eks oma osa oli ka vo\u0303luval Indoneesial, ei saa salata."}, {"text_idx": "#000017", "text": "Mo\u0303nusa huumoriga ja vo\u0303rdlemisi hoogne Tallinna (sekka ka po\u0303ikeid Tartusse ja Narva) vene boheemlaskonna 1990ndate elu kirjeldus, ru\u0308u\u0308tatuna Hariton Naganovi libabiograafiasse. Lo\u0303hnab selle ja\u0308rele, et u\u0308ht koma teist on siin elust enesest ja et ei tuleks jamasid, siis on see ko\u0303ik keerutatud veidrate tegelaste tegemistesse. Ma kujutan ette, et na\u0308iteks selline \"teadmamehe\" kohale kutsumine ja kergeusklike rahast lagedaks koorimine on meil siit korduvalt u\u0308le ka\u0308inud."}, {"text_idx": "#000018", "text": "Su\u0308gis on ka\u0308es ka siis, kui praamil kuuled ohtralt itaalia keelt. Itaalia ja\u0308a\u0308greid oli seekord nii saarele minnes kui ka sealt tulles. Ka u\u0308ks lo\u0303putu vaidluste teema. Ta\u0308na 6.30 praamil oli see eriti ko\u0303rvatorkav, sest noh, olgem ausad, pa\u0308eva esimese praami rahvas on tavaliselt u\u0308pris so\u0303naaher ja tukkuvas olekus, aga italiano \u0301d to\u0303mbavad detsibellid ikka korralikult u\u0308les."}, {"text_idx": "#000019", "text": "Sumera eelmine, autobiograafiline \"Seitsme aja raja taga\" oli sedavo\u0303rd su\u0308mpaatne, et polnud kahtlustki - seekordne ilukirjanduslik \"Basiliski lapsed\" tuleb ka ette vo\u0303tta."}, {"text_idx": "#000020", "text": "Tekst on lobe ja ladus, meeldiv lugeda. Peatu\u0308kid lu\u0308hikesed ja hoogsad. Ko\u0303ik on nii pa\u0308evakajaline, et va\u0308ike ajaline segadus mu peas tekib vaid siis, kui krooniaeg ma\u0308ngu tuleb. Kuigi tegelased on kohati u\u0308sna must-valged ja nende tegemised ehk veidi reljeefsed, siis on u\u0308hiskonna valupunktid va\u0308ga tabavalt kaante vahele pu\u0308u\u0308tud. U\u0308tleme siis nii, et O\u0303nne 13 sarnane la\u0308bilo\u0303ige Eesti elust, ainult oluliselt kontsentreeritumal kujul. Ko\u0303ik need tegelased on oma suurte unistuste ja pu\u0308u\u0308dlustega, va\u0308lja kukub... noh, nii nagu alati. Va\u0308rvikatest karakteritest olgu mainitud uhhuu-naine, keskkonnakaitsja, teadlasehakatis, ooperilaulja, na\u0308itleja, saientoloog ja o\u0303nnetu pereema. Nii mo\u0303nigi na\u0308htus ja seik muidugi allegoorilisena (eriti see ko\u0303ige-ko\u0303ige ta\u0308htsam ;)"}, {"text_idx": "#000021", "text": "Ootuspa\u0308raselt oli suurim nauding loomulikult muusikamaailm ja pu\u0308rgimused sealsel pu\u0308u\u0308nel."}, {"text_idx": "#000022", "text": "Krimilugu kirjades/so\u0303numites - ei ko\u0303la va\u0308ga minulikult, ega ju? Ja mu esimene pilk raamatule oli kergelt o\u0308eldes ahastav, aga... siis ma hakkasin lugema, ja ja\u0308ingi lugema. Olgu, kaks o\u0308o\u0308d vahepeal ikka magasin ka ja ko\u0303hu arvelt ei hoidnud samuti aega kokku."}, {"text_idx": "#000023", "text": "Lu\u0308hidalt. On harrastajate na\u0308itetrupp, mille eestvedajaid ja u\u0308htlasi kohaliku kogukonna olulist perekonda tabab trago\u0308o\u0308dia kaheaastase lapselapse va\u0308hidiagnoosi ja\u0308rel. U\u0308hes uue lavastuse valmimisega hakatakse ka\u0308rmesti vedama rahakogumiskampaaniat katsetusja\u0308rgus ravimi ostmiseks. Selline, kahjuks ku\u0308ll, viimasel ajal ta\u0308iesti sage stsenaarium ka pa\u0308riselus."}, {"text_idx": "#000024", "text": "Ja kuigi krimi pool siin loos on kahtlemata samuti po\u0303nev (vo\u0303i noh, vara ho\u0303iskan, mul on paarku\u0308mmend leheku\u0308lge veel lugeda, aga et midagi liigset va\u0308lja ei lobiseks, pean enne lo\u0303ppu jo\u0303udmist juba enda mo\u0303tted a\u0308ra kirjutama :), siis ma ei saa ja\u0308tta ko\u0303rvale fakti, et enim oli mul ro\u0303o\u0303mu taolise heategevusaktsiooni luudeni lahti kraapimisest. See on kuratlikult hea! On ku\u0308ll ka ilusaid ja viisakaid lugusid (va\u0308he!), ent tegelikkuses on see pa\u0308ris kole manipulatsioon. Vo\u0303i ka see ku\u0308lg asjast, milliseid va\u0308rvikaid tegelasi taolised ettevo\u0303tmised ligi meelitavad (alati on ju keegi, kes ujub ku\u0308lje alla pu\u0308ha vee pakkumisega, ootamatult ta\u0308rganud mesimagusa so\u0303prusega, enneolematute investeerimisplaanidega vo\u0303i mo\u0303ne \"a\u0308a\u0308rmiselt isikliku\" na\u0308itega, kuidas tema lehma lellepojal oli ta\u0308pselt sama haigus vo\u0303i sarnane juhus jne). Lisaks psu\u0308hholoogiline pool, kuidas asjaosaliste mo\u0303tted ja sihid vo\u0303ivad protsessi ka\u0308igus teiseneda, kuidas tekivad va\u0308ikesed su\u0308u\u0308tud valed, mis lumepallina veerema la\u0308hevad jms."}, {"text_idx": "#000025", "text": "Ma avastasin, et selline kirjades po\u0303nevik mulle kusjuures meeldibki, ja\u0308a\u0308b rohkem ruumi kujutlusvo\u0303imele ja va\u0308hem on igasugust tarbetut kirjeldamist ja so\u0303navahtu. To\u0303si, kogu kirjademassiivist va\u0308a\u0308rtuslikke vihjeid leida on teistpidi ja\u0308llegi keerulisem, sest tavapa\u0308rase u\u0308lesehitusega krimiloo puhul teeb autor paratamatult suure to\u0308o\u0308 lugeja eest juba a\u0308ra (isegi kui ta pu\u0308u\u0308ab vahepeal ja\u0308lgi segada ja ha\u0308mada)."}, {"text_idx": "#000026", "text": "\"Laulis, kuni ko\u0303ik lo\u0303ppes\" P.I. Filimonov: alguses meeldis, aga siis ja\u0308i mu jaoks kuidagi venima."}, {"text_idx": "#000027", "text": "\"Asu\u0308nkroonujumine\" P.I. Filimonov: siin tuli mu jaoks taas Filimonovi mo\u0303nusalt jabur ja samas nii ehe loojutustus va\u0308lja, tempo oli paras, mingi jama ja\u0308rgnes hoogsalt teisele. No kui Janek Jo\u0303hvika sugune tu\u0308u\u0308p panna ajama meeste su\u0308nkroonujumise olu\u0308mpiakavva vo\u0303tmist ja sellel rindel ka pioneeri ma\u0308ngima, siis nii juhtub."}, {"text_idx": "#000028", "text": "\"Minu venna keha\" Lilli Luuk: autori kaunis ja poeetiline keel on imeline, aga kuidagi aeglaselt, liiga aeglaselt edenes lugu. Tegelasi on ju parajalt, neid justkui ka tutvustatakse lugejale igati mo\u0303o\u0303dukalt, ent need ei haakinud, libisesid eest a\u0308ra, ei eristunud. Autor tahaks nagu po\u0303nevust hoida, aga ma va\u0308sisin enne a\u0308ra. Ilmselt minu ka\u0308rsitu loomuse viga."}, {"text_idx": "#000029", "text": "Ja\u0308a\u0308n vist rohkem siiski tema novellide austajaks."}, {"text_idx": "#000030", "text": "Ma viimane na\u0308dal aega eriti mujal ei ka\u0308i ja muust ei ra\u0308a\u0308gi kui ikka nendest va vetsupottidest ja bideedest. Ja kuigi veeb on ta\u0308is ilusat reklaamjuttu ja poisid poodides on ka u\u0308liagarad, siis hirmsasti oleks ikka tarvis isiklikku kogemust :) Nii et kes va\u0308hegi tahab/oskab kaasa ra\u0308a\u0308kida ja no\u0303u anda (kui siin blogiseinal ei julge, siis vo\u0303ib mulle ka otse kirjutada mis iganes kanalis)."}, {"text_idx": "#000031", "text": "Ku\u0308simus siis, et kas pott ja bidee eraldi (vana hea klassika) vo\u0303i siis 2in1 (kuigi see viimane termin on vist pa\u0308ris vale, sest kaks u\u0308hes pott teeb ju praktiliselt ko\u0303ike peale leiva ku\u0308psetamise)?"}, {"text_idx": "#000032", "text": "Eraldi bidee plussideks kahtlemata kasutuskogemus, asi on lihtne ja loogiline, sellega saavad ka ku\u0308lalised hakkama, lisaks hu\u0308gieeni pool (ha\u0308dad ikka u\u0308hte potti ja pesemine teises kohas). Miinuseks muidugi, et see vo\u0303tab ruumi, ikkagi u\u0308ks lisakolakas ruumis juures. Ja soe vesi tuleks vist nagu ka kuidagi sinna seina saada."}, {"text_idx": "#000033", "text": "WC-pott+bidee u\u0308hes ja\u0308tab loomulikult vaba ruumi, aga... Kas see reaalselt ka peseb nii ha\u0308sti kui lubatakse? Ja kui on altpesu ja tagantpesu ja meestele eraldi ja naistele eraldi, et kas see to\u0303epoolest toimib, nagu pa\u0308riselt ka? Kui u\u0308hel asjal on liiga palju funktsioone, siis kas ei juhtu viimaks, et see ei tee u\u0308htegi toimingut ha\u0308sti :) Ja mis jamadega ma silmitsi seisan, kui juhtun vetsu minema mobiilita ja puldita (vo\u0303i on puldil patareid tu\u0308hjad)? Saan aru, et need andurite ja eelnevate seadistustega funktsioonid on toredad, aga kui vo\u0303hik neid kangutama juhtub, siis vo\u0303ib nii mo\u0303ndagi kergesti rikki minna... Okei, lahendus oleks sellesse tualetti vo\u0303o\u0303raid mitte lasta (vo\u0303i minna kaasa instrueerima, see oleks tore). Kuskil poes kurdeti, et ega see pa\u0308rastine kuivatusprogramm eriti to\u0303hus ole, vo\u0303i siis peaks va\u0308egade kaua seal potil istuma ja laskma kuivatada (eks ma hakka siis raamatuga asjal ka\u0308ima, ega see aeg mul kasutamata ja\u0308a\u0308ks :)."}, {"text_idx": "#000035", "text": "Va\u0308limuses o\u0303nneks ku\u0308simust ei ole, sest eraldi variantide puhul on bideede valik pa\u0308ris kobe ja 2in1 puhul on selline kena, lihtne ja neutraalne see disain."}, {"text_idx": "#000036", "text": "Esimesed 20 minutit mo\u0303tlesin, oo ei, ma ei suuda seda jama taluda. Ei la\u0308inud ka\u0308ima. Aga siis sai pilt ja suund selgemaks, tempot tuli juurde ja no olgem ausad - nalja sai ka. Rasked ja moodsad teemad, mida peabki huumoriga tasakaalustama."}, {"text_idx": "#000037", "text": "Nagu asjaosalised ise u\u0308tlevad - intelligentne lobisemine, kirjades siis. Seda see just ongi ja kellele passib, sellele passib. Mulle u\u0308ldiselt sobis pa\u0308ris kenasti see Kaplinski viimase eluaasta mo\u0303ttevahetus O\u0303nnepaluga ilmast ja inimestest, aktuaalsetest ja igavikulistest teemadest. Kui ehk nuriseda, siis neid \"lilli ja liblikaid\" la\u0308ks vahepeal mu jaoks paljuks, sest eks igau\u0308hel ole oma aknatagused ja\u0308lgimised ja alati need ju ei kattu teiste omadega."}, {"text_idx": "#000038", "text": "Meeldivaks u\u0308llatuseks osutusid mu jaoks nende seisukohavo\u0303tud pa\u0308evakajaliste teemade osas, olgu selleks Trump ja Biden vo\u0303i suurriikide omavahelised mo\u0303o\u0303duvo\u0303tud ning Eesti halenaljakas kla\u0308hvimine nende vahel, rohepo\u0308o\u0308re, loodushoid jne, jne. Va\u0308ga palju elutervet suhtumist."}, {"text_idx": "#000039", "text": "Mul on hea meel, et raamat ei lo\u0303ppenud nii a\u0308kiliselt nagu nende kirjavahetus, samuti et see ei lo\u0303ppenud nii nukralt. See viimane tekstiosa, ehk siis O\u0303nnepalu katse Samosel kirjavahetust u\u0308le lugeda ja la\u0308bi to\u0308o\u0308tada, samuti kirjutada seda n-o\u0308 viimast kirja Kaplinskile, see oli parajalt humoorikas (kuigi loomulikult ka traagiline, oli ju O\u0303nnepalu seal tegelikult u\u0308pris viletsas tervislikus konditsioonis) ja osutus pa\u0308ris kenaks lo\u0303ppakordiks. Meenutas mulle kangesti Huysmansi \"A\u0308raspidi\" peategelast des Esseintes`i ja tema suhtumist reisimisse :) To\u0303si, sealsete vo\u0303o\u0303rustajate nahas ei tahaks pa\u0308rast sa\u0308herdust antireklaami olla. Teisalt on tore, et O\u0303nnepalu selle ko\u0303ik sisse ja\u0308ttis, sest eks see ju na\u0308ita, kuidas meie muljeid mo\u0303jutavad mingid x tegurid."}, {"text_idx": "#000040", "text": "Mingi sa\u0308de vo\u0303i vo\u0303lu ja\u0308i mu jaoks puudu. Muidu ju ka\u0308sitletavate teemade ja ajastute poolest just selline po\u0303hjamaade vaimus lugu (a\u0308raminek, na\u0308lg, surm, vo\u0303lad, vaev ja a\u0308ng ja ko\u0303ik muu tavaline jama), mis vo\u0303iks meeldida. Kas pu\u0308u\u0308dis autor liiga palju kokku kuhjata vo\u0303i mis see po\u0303hjus oli, ei teagi."}, {"text_idx": "#000041", "text": "Kuigi mind vo\u0303ib pidada mo\u0303neti erapoolikuks, siis pean ometi to\u0303dema, et on ilmunud minu ta\u0308navune lemmik \"Minu...\" sarjas. U\u0308ks kandidaat vo\u0303ib ku\u0308ll veel selle aastanumbri sees tulla, aga eks me siis vaata edasi."}, {"text_idx": "#000042", "text": "Ma ma\u0308letan selle toimetamisto\u0308o\u0308 valikuprotsessi, sest no... Rumeenia, eks ole :) Ja ma\u0308letan mo\u0303ne inimese na\u0308oilmet, kui tuli jutuks, et to\u0308o\u0308laual \"Minu Rumeenia\". Kuna ma ise ei ole Rumeeniasse sattunud, siis need hirmujutud ja o\u0303udu ta\u0308is pilgud, mind va\u0308ga ei morjendanud."}, {"text_idx": "#000043", "text": "Autori la\u0308henemine Rumeeniale on lugupidav, mo\u0303ista pu\u0308u\u0308dev, samas va\u0308rske pilguga, mis kohati ettetuleva absurdiga taktitundeliselt u\u0308mber ka\u0308ib. Ja muidugi vo\u0303rratu tasakaal isikliku ja Rumeenia vahel. Kuigi va\u0308ikesesse raamatusse on saanud palju informatiivset, siis see on ometi kuidagi huvitav ja po\u0303nev, isegi ko\u0303ik need vampiirid (kellel muide on va\u0308ga keerulised sugulussidemed omavahel), revolutsioon, Ceaus\u0326escu pu\u0308u\u0308ded riiki \"o\u0303igel\" kursil hoida jms."}, {"text_idx": "#000044", "text": "Siiski-siiski, minu jaoks eksootilisest ja omana\u0308olisest Rumeeniast po\u0303nevamgi on autori enese arengulugu. Arusaadavalt ei moodusta raamatust lo\u0303viosa autori kirjeldused tema sotsiaalsest a\u0308revusest ja depressioonist - peategelaseks on ikkagi ju Rumeenia -, ent siiski avaneb neil leheku\u0308lgedel lugejale helge alatooniga teekond, mille jooksul Tiina avastab shibari ja polu\u0308amooria."}, {"text_idx": "#000045", "text": "Kuidagi hea tunne oli lugedes."}, {"text_idx": "#000046", "text": "Ja raamatust u\u0308ks anekdoot ka:"}, {"text_idx": "#000047", "text": "Kommunistliku Rumeenia president Nicolae Ceaus\u0326escu\nna\u0308eb linnas pikas sabas seisvaid kodanikke, palub autojuhil\nseisma ja\u0308a\u0308da ja va\u0308lja uurida, mida nad seal ootavad?"}, {"text_idx": "#000048", "text": "Juht naaseb vastusega: \u201eNad ootavad leivasabas.\u201c"}, {"text_idx": "#000049", "text": "Ceaus\u0326escu mu\u0308ristab: \u201eMinu rahvas ei pea leiva ja\u0308rele\nootama! Viivitamata tooge neile leiba!\u201c"}, {"text_idx": "#000050", "text": "Peatselt saabubki veoautota\u0308is leiba, mis rahvale laiali"}, {"text_idx": "#000051", "text": "Ceaus\u0326escu so\u0303idab rahulolevalt edasi, kuid juba mo\u0303ne\nminuti pa\u0308rast na\u0308eb ja\u0308rgmist saba: \u201eMida nad siin ootavad?\u201c"}, {"text_idx": "#000052", "text": "\u201eTooge neile silmapilk nii palju mune kui vaja!\u201c"}, {"text_idx": "#000053", "text": "Ceaus\u0326escu ka\u0308sk ta\u0308idetakse ja so\u0303idetakse edasi, kuid varsti\nsilmab president kolmandat saba: \u201eMa tahan teada, mida siin"}, {"text_idx": "#000054", "text": "Ceaus\u0326escu on mo\u0303nda aega tasa, siis aga kogub ennast ja"}, {"text_idx": "#000055", "text": "Parajalt raevukas naine oma parimais aastaid / Hall"}, {"text_idx": "#000056", "text": "Kiire, hoogne, humoorikas, o\u0303nneliku lo\u0303puga romaan."}, {"text_idx": "#000057", "text": "Pealtpanekud ja altminekud / P.I. Filimonov"}, {"text_idx": "#000058", "text": "Ma kindlasti ei oska seda raamatut kellelegi konkreetselt soovitada, ent minu jaoks siiski igati positiivne lugemiselamus. Kui lisada, et to\u0303lkijaks Veronika Einberg, siis ega peagi rohkemat u\u0308tlema. Filimonov sattus vist mu lugemislauale u\u0308ldse esimest korda..."}, {"text_idx": "#000059", "text": "U\u0308lesehituselt meenutas hiljutist Knausgaardi \"Koiduta\u0308hte\" - mitmed eripalgelised tegelased, kelle elunatuke vo\u0303etakse teravdatud ta\u0308helepanu alla ja kellest lugusid vo\u0303iks lugeda ka eraldiseisvana, samas on need tegelased lo\u0303puks o\u0303rnalt siiski omavahel seotud vo\u0303i siis va\u0308hemasti ristuvad nende teed erinevatel asjaoludel."}, {"text_idx": "#000060", "text": "Paar asja, millesse/kellesse ma nu\u0308u\u0308d pa\u0308rast lugemist enam endiselt ei suuda suhtuda, need on toruummistuste likvideerimine iidset pa\u0308randpraktikat kasutades ja kodumaine maailmakuulus helilooja Bart Narvo :)"}]